ಎರಡನೇ ವಿಶ್ವಯುದ್ಧದ ಸಮಯದಲ್ಲಂತೂ ಸ್ನೈಪರ್ ಪಡೆ ಮತ್ತೊಮ್ಮೆ ಯುದ್ಧರಂಗದ ಮುಂಚೂಣಿಗೆ ಬಂತು. ಯುದ್ಧ ವಿರಾಮದ ಸಂದರ್ಭದಲ್ಲಿ ಪ್ರತಿಯೊಂದು ರಾಷ್ಟ್ರವೂ ಈ ಸ್ನೈಪರ್ ಪಡೆಯನ್ನು ವಿಸರ್ಜಿಸಿದ್ದವು. ಮೊದಲನೇ ಮಹಾಯುದ್ಧದಲ್ಲಿಯೇ ಇನ್ನಿಲ್ಲದ ಘನತೆಯನ್ನು ಸಂಪಾದಿಸಿದ್ದ ಜರ್ಮನಿಯೇ ತಮ್ಮ ಸ್ನೈಪರ್ ಪಡೆಯನ್ನು ಬರಕಾಸ್ತುಗೊಳಿಸಿತ್ತು. ಆದರೆ, ಸ್ಪ್ಯಾನಿಷ್‌ ಆಂತರಿಕ ಯುದ್ಧದ ಸಂದರ್ಭದಲ್ಲಿ ಮತ್ತೊಮ್ಮೆ ಸ್ನೈಪರ್ ಪ್ರತಿಭೆ ತನ್ನ ರುದ್ರ ನರ್ತನಗೈದಿತ್ತು. ೧೯೩೦ರ ಕಾಲಕ್ಕೆ ವಿಶೇಷ ಪರಿಣತಿ ಹೊಂದಿದ ಸ್ನೈಪರ್ ಪಡೆಯನ್ನು ಹೊಂದಿದ್ದ ರಾಷ್ಟ್ರವೆಂದರೆ ಅದು ಕೇವಲ ಸೋವಿಯತ್‌ ಒಕ್ಕೂಟ ಮಾತ್ರ. ಶಾರ್ಪ್‌ಶೂಟರ್‌ಗಳ ರೀತಿಯಲ್ಲಿ ತರಬೇತಿ ಪಡೆದಿದ್ದ ಸೋವಿಯತ್‌ ಒಕ್ಕೂಟದ ಸ್ನೈಪರ್‌ಗಳು ವೈರಿಗಳ ಕಣ್ಣಿಗೆ ಕಾಣದಂತೆ ಅಡಗಿ ಕುಳಿತುಕೊಳ್ಳುವ ಹಾಗೂ ಇನ್ನಿತರ ಪಡೆಗಳ ಜೊತೆಗೂಡಿ ಕೆಲಸ ಸಾಧಿಸುವ ನೈಪುಣ್ಯತೆಯನ್ನು ಪಡೆದಿದ್ದರು. ಇದರಿಂದಾಗಿ ಇತರ ದೇಶಗಳಿಗೆ ವ್ಯತಿರಿಕ್ತವಾಗಿ ಸೋವಿಯತ್ ಒಕ್ಕೂಟದ ಸ್ನೈಪರ್‌ಗಳ ತರಬೇತಿಯು ಹೆಚ್ಚಾಗಿ ’ಸಹಜ’ ಕದನವನ್ನೇ ಕೇಂದ್ರವಾಗಿಟ್ಟುಕೊಂಡಿತ್ತು. ೧೯೪೦ರ ಸಮಯದಲ್ಲಿ ಏಕಾಂಗಿಯಾಗಿ ಯುದ್ಧರಂಗಕ್ಕಿಳಿದಿದ್ದ ಜರ್ಮನಿಯನ್ನು ಹದ್ದುಬಸ್ತಲ್ಲಿಡುವಲ್ಲಿ ಹೆಚ್ಚಿನ ಪಾತ್ರವಹಿಸಿದ್ದು ಅಡಗುದಾಣಗಳ ಮೂಲಕ ಕಾರ್ಯಾಚರಣೆಗಿಳಿದಿದ್ದ ಸ್ನೈಪರ್‌ಗಳು. ಉದಾಹರಣೆಗೆ, ಡಂಕಿರ್ಕ್‌ ಕಡೆ ದಾಪುಗಾಲಿಕ್ಕುತ್ತಿದ್ದ ಜರ್ಮನಿಯ ಸೇನೆಯನ್ನು ಬಹುಕಾಲದವರೆಗೆ ತಡೆ ಹಿಡಿದಿದ್ದು ಬ್ರಿಟಿಷ್‌ ಪಡೆಯ ಸ್ನೈಪರ್‌ಗಳು. ಇದರಿಂದ ಸ್ಪೂರ್ತಿ ಪಡೆದ ಬ್ರಿಟಿಷರು ತಮ್ಮ ಸ್ನೈಪರ್ ಪಡೆಗಳ ತರಬೇತಿಯನ್ನು ಇನ್ನಷ್ಟು ಉತ್ಕೃಷ್ಟ ಮಟ್ಟಕ್ಕೇರಿಸಲು ಚಿಂತನೆ ನಡೆಸಿದರು. ಈ ಬಾರಿಯಂತೂ ಬ್ರಿಟಿಷ್‌ ಸ್ನೈಪರ್ ಪಡೆಗಳು ಸುತ್ತಣ ಪ್ರಕೃತಿಯೊಂದಿಗೆ ಸಹಜವೆಂಬಂತೆ ಬೆರೆತು ಕಾರ್ಯಾಚರಣೆ ನಡೆಸುವ ಕಲೆಯನ್ನೂ ಸಿದ್ಧಿಸಿಕೊಂಡಿದ್ದವು. ಅವಶ್ಯಕತೆ ಬಿದ್ದರೆ ವಿಶೇಷ ಹೆಲ್ಮೆಟ್‌ಗಳನ್ನು ಬಳಸಿಕೊಂಡು ತಮ್ಮನ್ನ ತಾವು ಅಡಗಿಸಿಕೊಳ್ಳುತ್ತಿದ್ದರು. ಬ್ರಿಟಿಷ್‌ ಸೇನೆ ಈ ಸ್ನೈಪರ್ ತರಬೇತಿಯನ್ನು ವಿಶೇಷವಾಗಿ ಅಧಿಕಾರಿಗಳಿಗೆ ಹಾಗೂ ನಿಯೋಜಿತವಲ್ಲದ ಅಧಿಕಾರಿಗಳಿಗೆ ಮಾತ್ರ ನೀಡಿದ್ದು ಅವರ ಪರಿಣಾಮವನ್ನು ತಕ್ಕಮಟ್ಟಿಗೆ ಕುಂದಿಸಿದ್ದು ನಿಜ. 
ಜರ್ಮನರು ತಮ್ಮ ಸ್ನೈಪರ್ ತರಬೇತಿಯನ್ನು ಇನ್ನಷ್ಟು ಪರಿಣಾಮಕಾರಿಯಾಗಿಸಲು ಕಾರಣವಾದ ಸ್ನೈಪರ್‌ಗಳನ್ನು ಒಳಗೊಂಡ ಅತ್ಯಂತ ಮಹತ್ವದ ಕದನವೆಂದರೆ ಸ್ಟ್ಯಾಲಿನ್‌ಗ್ರಾಡ್‌ನಲ್ಲಿ ಜರುಗಿದ ಯುದ್ಧ. ನಗರದಲ್ಲಿ ಅವರು ಎದುರಿಸಿದ ಪ್ರತಿರೋಧ ಯಾವ ಮಟ್ಟಿಗಿತ್ತೆಂದರೆ ಇಡೀ ನಗರ ಕೇವಲ ಅವಶೇಷಗಳಿಂದಲೇ ತುಂಬಿಹೋಗಿತ್ತು. ಜರ್ಮನಿಯ ಪಡೆ ವೆರ್ಮ್ಯಾಷ್ಟ್‌ ಮೇಲೆ ಭೀಕರವಾಗಿ ಮುಗಿಬಿದ್ದದ್ದ ಸೋವಿಯತ್‌ ಪಡೆಯ ಸ್ನೈಪರ್‌ಗಳು ಸಾಕಷ್ಟು ಹಾನಿಯುಂಟುಮಾಡಿದ್ದರು. ಈ ನಗರ ಕೇಂದ್ರಿತ ಯುದ್ಧದಲ್ಲಿ ಸ್ನೈಪರ್‌ಗಳನ್ನು ಪತ್ತೆ ಹಚ್ಚುವುದು ತೀರಾ ತ್ರಾಸದಾಯಕವಾಗಿತ್ತಾದ್ದರಿಂದ ಜರ್ಮನಿಯ ಆಕ್ರಮಣಕಾರರ ಆತ್ಮವಿಶ್ವಾಸವೇ ಕುಂದತೊಡಗಿತ್ತು. ಈ ಸ್ನೈಪರ್ ಪಡೆಯಲ್ಲಿ ಅತ್ಯಂತ ಪ್ರಸಿದ್ಧರಾದ ಸ್ನೈಪರ್‌ಗಳಲ್ಲಿ ವಾಸಿಲಿ ಝೆಟ್ಸೆವ್‌ ಕೂಡ ಒಬ್ಬರು. ಇವರ ಕುರಿತು ಈಗಾಗಲೇ ’ವಾರ್ ಆಫ್‌ ದ ‌ರ್ಯಾಟ್ಸ್‌’ ಕಾದಂಬರಿ ಹಾಗೂ ’ಎನಿಮಿ ಅಟ್‌ ದ ಗೇಟ್‌’ ಚಲನಚಿತ್ರ ಮೂಡಿ ಬಂದಿದ್ದು ವಾಸಿಲಿ ಅಕ್ಷರಶಃ ದಂತಕತೆಯಾಗಿದ್ದಾರೆ. ಜರ್ಮನ್‌ ಶಾರ್ಪ್‌ಶೂಟರ್‌ಗಳು ಆಗಾಗ್ಗೆ ದೋಚಿದ ಸ್ಕೋಪ್‌ ಸಹಿತದ ಮೊಸಿನ್‌-ನಾಗಾಂಟ್‌ ಬಂದೂಕುಗಳೊಂದಿಗೆ ಸಹಜವಾಗಿ ಕಂಡು ಬಂದರೂ ಜರ್ಮನಿ ತನ್ನದೇ ಆದ ಸ್ನೈಪಿಂಗ್‌ ತರಬೇತಿ ಶಾಲೆಯನ್ನು ಮರುಸ್ಥಾಪಿಸುವ ಮೂಲಕ ಪ್ರಥಮ ಜಾಗತಿಕ ಯುದ್ಧದಲ್ಲಿ ತಾನು ಹೊಂದಿದ್ದ ಪ್ರತಿಷ್ಠೆಯನ್ನು ಮತ್ತೊಮ್ಮೆ ತನ್ನದಾಗಿಸಿಕೊಳ್ಳಲು ಪ್ರಯತ್ನಿಸಿತು. ಜರ್ಮನಿ ಪ್ರತಿಯೊಂದು ಯುನಿಟ್‌ನಲ್ಲೂ ಸ್ನೈಪರ್‌ಗಳ ಸಂಖ್ಯೆಯನ್ನು ಗಮನಾರ್ಹವಾಗಿ ಹೆಚ್ಚಿಸಿತು. ವೈರಿಗಳಲ್ಲಿ ಒಂದು ಬಗೆಯ ಅಸ್ಥಿರತೆ ಹಾಗೂ ಅಸುರಕ್ಷತೆಯನ್ನು ಸೃಷ್ಟಿಸಲು, ಅವರ ಗಮನಕ್ಕೆ ಬರದಂತೆ ಅವರ ಮೇಲೆರಗಲು, ಅವರ ಬಳಿಯಲ್ಲಿಯೇ ಅಡಗಿರಲು ಹಾಗೂ ಇದೆಲ್ಲದರ ಜೊತೆ, ಅನ್ಯವೇಷದಲ್ಲಿ ಅವರ ಕಣ್ಣಿಗೆ ಮಣ್ಣೆರಚಲೆಂದೇ ಜರ್ಮನಿ ತನ್ನ ಸ್ನೈಪರ್ ಪಡೆಗೆ ಅತ್ಯಧಿಕ ದೂರದಿಂದ ಗುಂಡು ಚಲಾಯಿಸುವ ಕುರಿತು ವಿಶೇಷವಾಗಿ ತರಬೇತಿ ನೀಡಿತು. ಅದರಲ್ಲೂ ಜರ್ಮನಿ ಪ್ರಕೃತಿ ನಿರ್ಮಿತ ಅನ್ಯವೇಷಗಳು (ಮರದ ರೆಂಬೆಗಳ ಬಳಕೆ) ಹಾಗೂ ತಾನೇ ವಿಭಿನ್ನ ವಿನ್ಯಾಸದ ಅನ್ಯವೇಷಗಳನ್ನು ವಿಶೇಷವಾಗಿ ತಯಾರಿಸುವ ಮೂಲಕ ವೈರಿಗಳ ಕಣ್ಣಿಗೆ ಮಣ್ಣೆರಚುವಲ್ಲಿ ಹಲವಾರು ಪರಿಣಾಮಕಾರಿ ಮಾರ್ಗಗಳನ್ನು ಬಳಸತೊಡಗಿತು. ತಾವಿದ್ದ ಸ್ಥಳದಲ್ಲಿಯೇ ಅಡಗುತಾಣವನ್ನು ಸೃಷ್ಟಿಸಿಕೊಳ್ಳಲು ಜರ್ಮನಿ ತನ್ನ ಸ್ನೈಪರ್ ಪಡೆಗಳಿಗೆ ಸಲಿಕೆ, ಚಾಕುಗಳನ್ನೂ ಒದಗಿಸಿತ್ತು. ಪ್ರಥಮ ವಿಶ್ವಯುದ್ಧದಲ್ಲಿ ಮಾಡಿದಂತೆ ಅವರು ತಮ್ಮ ಸ್ಥಳ ಪತ್ತೆಯಾಗುವುದಕ್ಕಿಂತ ಮುಂಚಿತವಾಗಿಯೇ ಹಲವು ಸುತ್ತು ಗುಂಡು ಹಾರಿಸಿ ಕ್ಷಣಾರ್ಧದಲ್ಲಿಯೇ ಆ ಸ್ಥಳದಿಂದ ಪಲಾಯನಗೈಯುತ್ತಿದ್ದರು.
ವಿಂಟರ್ ಕದನದ ಸಂದರ್ಭದಲ್ಲಿ ಫಿನ್‌ಲ್ಯಾಂಡ್‌ನ ಸ್ನೈಪರ್‌ಗಳು ಮೊಸಿನ್‌-ನಾಗಾಂಟ್‌ನ ಫಿನ್ನಿಷ್‌ ಆವೃತ್ತಿಯಾದ ’ಸಿಮೊ ಹಾಯ್ಹಾ’ ೫೦೫ ಸಹಾಯದಿಂದ ತಮ್ಮ ಮೇಲೆ ಆಕ್ರಮಣ ಮಾಡಿದ್ದ ಸೋವಿಯತ್ ಸೈನ್ಯದ ನಡು ಮುರಿದಿದ್ದರು.

ಅಮೆರಿಕದ ಸಶಸ್ತ್ರ ಪಡೆಯಲ್ಲಿದ್ದ ಸ್ನೈಪರ್ ತರಬೇತಿ ತೀರಾ ಪ್ರಾಥಮಿಕ ಹಂತದಲ್ಲಿತ್ತು. ದೂರದ ಗುರಿಯೊಂದನ್ನು ಹೊಡೆದುರುಳಿಸುವುದರ ಮಟ್ಟಿಗಷ್ಟೇ ಅದು ಸೀಮಿತವಾಗಿತ್ತು. ಅಲ್ಲಿ ತರಬೇತಿ ಪಡೆಯುತ್ತಿದ್ದ ಸ್ನೈಪರ್‌ಗಳು ದೇಹಕ್ಕೆ ೪೦೦ ಮೀಟರ್‌ಗಳು ಹಾಗೂ ತಲೆಗೆ ೨೦೦ ಮೀಟರ್‌ಗಳ ಅಂತರದಿಂದ ಗುಂಡು ಚಲಾಯಿಸಬೇಕಾಗಿತ್ತು. ಪ್ರಕೃತಿಯಲ್ಲಿ ಅಡಗಿ ಕುಳಿತು ಕಾದಾಡುವ ಕುರಿತು ಅಷ್ಟೊಂದು ಕಾಳಜಿ ಇರಲಿಲ್ಲ. ಹೀಗೆ ಹಲವು ದೇಶಗಳಲ್ಲಿ ಹಲವು ಬಗೆಯ ಸ್ನೈಪರ್ ತರಬೇತಿಗಳಿರುವುದರಿಂದ ಸ್ನೈಪರ್‌ಗಳಲ್ಲಿಯೇ ಅಗಾಧ ವೈವಿಧ್ಯತೆಯನ್ನು ಕಾಣಬಹುದು. ನಾರ್ಮಾಂಡಿ ಆಕ್ರಮಣದವರೆಗೆ ಸೈನಿಕರ ಕೊರತೆ ಎದುರಿಸುತ್ತಿದ್ದರಿಂದ ಅಮೆರಿಕ ಅಧಿಕ ದೂರದಿಂದ ಗುಂಡು ಚಲಾಯಿಸುವುದನ್ನು ಹೊರತಾಗಿಸಿ ತನ್ನ ಸ್ನೈಪರ್‌ಗಳ ತರಬೇತಿಯಲ್ಲಿ ದೊಡ್ಡ ಮಟ್ಟದ ಬದಲಾವಣೆ ತರಲಿಲ್ಲ. ಉತ್ತರ ಆಫ್ರಿಕಾ ಹಾಗೂ ಇಟಲಿಯಲ್ಲಿ ಸೇನಾ ಕಾರ್ಯಾಚರಣೆ ನಡೆದಾಗ ಹೆಚ್ಚಿನ ಕದನ ನಡೆದಿದ್ದು ಬಂಜರು ಭೂಮಿ ಹಾಗೂ ಪರ್ವತ ಪ್ರದೇಶಗಳಾಗಿದ್ದರಿಂದ ಪಶ್ಚಿಮ ಹಾಗೂ ಮಧ್ಯ ಯೂರೋಪ್‌ನಲ್ಲಿದ್ದಂತೆ ಅಡಗಿ ಕುಳಿತುಕೊಳ್ಳುವ ಅವಕಾಶವೇ ಇರಲಿಲ್ಲ. 
ಇದು ನಾರ್ಮಾಂಡಿ ಹಾಗೂ ಪಶ್ಚಿಮ ಯೂರೋಪ್‌ನಲ್ಲಿ ನಿಷ್ಣಾತ ಜರ್ಮನ್‌ ಸ್ನೈಪರ್‌ಗಳನ್ನು ಎದುರಿಸುವಾಗ ದುಬಾರಿಯಾಗಿ ಪರಿಣಮಿಸಿತು. ನಾರ್ಮಾಂಡಿಯಲ್ಲಿ ಅರಣ್ಯದಲ್ಲಿ ಅಡಗಿ ಕುಳಿತ ಜರ್ಮನಿಯ ಸ್ನೈಪರ್‌ಗಳು ಅಮೇರಿಕನ್‌ ಪಡೆಯನ್ನು ಸುತ್ತುವರಿದು ಅಷ್ಟದಿಕ್ಕುಗಳಿಂದಲೂ ಗುಂಡಿನ ಮಳೆ ಸುರಿಸತೊಡಗಿದ್ದರು. ತಮ್ಮ ಗಮನಕ್ಕೆ ಬಾರದಂತೆ ತಮ್ಮನ್ನು ಸುತ್ತುವರಿದು ಅಸಾಧ್ಯ ದೂರದಿಂದಲೂ ಗುರಿ ತಪ್ಪದಂತೆ ತಮ್ಮ ಮೇಲೆ ದಾಳಿ ನಡೆಸಿದ್ದ ಜರ್ಮನ್‌ ಸ್ನೈಪರ್‌ಗಳ ಚಾಣಾಕ್ಷತೆಗೆ ವೈರಿ ಪಡೆಗಳಾದ ಅಮೆರಿಕ ಹಾಗೂ ಬ್ರಿಟಿಷ್ ಯೋಧರು ಆಶ್ಚರ್ಯಚಿಕತರಾಗಿದ್ದರು. ಆ ಕ್ಷಣದಲ್ಲಿ ಅಮೆರಿಕದ ಸೈನಿಕರು ಎಸಗಿದ ಬಹುದೊಡ್ಡ ಪ್ರಮಾದವೆಂದರೆ ಜರ್ಮನ್‌ ಸ್ನೈಪರ್‌ಗಳ ಬಂದೂಕುಗಳು ತಮ್ಮೆಡೆಗೆ ತಿರುಗಿದ್ದು ಗೊತ್ತಿದ್ದರೂ ನೆಲದ ಮೇಲೆ ಅಂಗಾತ ಮಲಗಿ ಪ್ರತಿದಾಳಿಗೆ ಯೋಚಿಸುತ್ತಿದ್ದದ್ದು. ಇದರಿಂದ ಜರ್ಮನ್‌ ಸ್ನೈಪರ್‌ಗಳಿಗೆ ಅಮೆರಿಕದ ಸೈನಿಕರನ್ನು ಒಬ್ಬೊಬ್ಬರನ್ನಾಗಿ ಹೊಡೆದುರುಳಿಸಲು ಸಾಕಷ್ಟು ಕಾಲಾವಕಾಶ ದೊರಕಿತ್ತು. ಕೆಲವು ಬಾರಿ ಅಲೈಡ್‌ ಲೈನ್‌ಗೆ ನುಸುಳುತ್ತಿದ್ದ ಜರ್ಮನ್‌ ಸ್ನೈಪರ್‌ಗಳು ಮುಂದಿನ ಸಾಲು ಮುಂದುವರಿದ ಮೇಲೂ ತಮ್ಮ ಸ್ಥಳದಲ್ಲಿಯೇ ಅಡಗಿಕುಳಿತು ಆಹಾರ ಹಾಗೂ ಮದ್ದುಗುಂಡುಗಳು ಖಾಲಿಯಾಗುವವರೆಗೆ ಹೋರಾಡುತ್ತಿದ್ದರು. ಎರಡನೇ ವಿಶ್ವಯುದ್ಧದ ಬಳಿಕ ಇತರ ರಾಷ್ಟ್ರಗಳು ಜರ್ಮನ್‌ ಸ್ನೈಪರ್ ತರಬೇತಿ ತಂತ್ರಗಳನ್ನು ನಕಲು ಮಾಡಿ ಅಳವಡಿಸಿಕೊಂಡವು.
ಯೂರೋಪಿಯನ್‌ ರಂಗಭೂಮಿ
ಸ್ಥಳಗಳನ್ನು ಅಡಗಿಸುವುದು ಹಾಗೂ ಅಡಗಿಸುವ ತಂತ್ರಗಾರಿಕೆಗಳು
ಗುರಿಗಳು
ಸ್ನೈಪರ್ ಎದುರಿಸುವ ತಂತ್ರಗಳು